ການໂຕ້ວາທີ ພັກຣີພັບບລີກັນ ເຜີຍໃຫ້ເຫັນ ການແຂ່ງຂັນ ຂອງຜູ້ສະໝັກ 3 ຄົນ
ໃນເມື່ອກ່ອນ ທ່ານ Ted Cruz ໄດ້ຫລີກເວັ້ນ ຈາກການຕຳໜິຕິຕຽນ ທ່ານ Donald Trump ທີ່ເປັນຄູ່ແຂ່ງ ຍ້ອນຢ້ານສູນເສຍ ຫາງສຽງສະໜັບສະໜຸນ.
ມະຫາເສດຖີພັນລ້ານ ດ້ານອະສັງຫາລິມະຊັບ ທ່ານ Donald Trump ແລະສະມາຊິກສະພາສູງ Ted Cruz ຈາກລັດເທັກຊັສ ນັບເປັນເວລາຫຼາຍໆເດືອນມາແລ້ວທຳທ່າຄືວ່າເປັນຄູ່ຮ່ວມງານ ກັນ ແທນທີ່ຈະແມ່ນເປັນຄູ່ແຂ່ງ ໃນຂະນະທີ່ ພວກທ່ານທັງສອງ ພວມແຂ່ງຂັນ ເພື່ອໃຫ້ໄດ້ຮັບການແຕ່ງຕັ້ງ ເປັນຜູ້ຕາງໜ້າພັກຣີ ພັບບລີກັນໃນການສະໝັກເຂົ້າແຂ່ງຂັນ ເອົາຕຳແໜ່ງປະທານາ ທິບໍດີສະຫະລັດ ແຕ່ໃນການໂຕ້ວາທີຂອງບັນດາຜູ້ສະໝັກແຂ່ງຂັນເອົາຕຳແໜ່ງ ປະທານາທິບໍດີຂອງສະຫະລັດໃນແລງວັນພະຫັດວານນີ້ ທີ່ລັດ South Carolina ບຸກຄົນທັງສອງ ຊຶ່ງຕ່າງກໍມີຄະແນນສຽງນຳ ໜ້າໝູ່ ໃນການຢັ່ງຫາງສຽງສ່ວນໃຫຍ່ ທົ່ວປະເທດເທື່ອຫລ້າສຸດນັ້ນ ບໍ່ມີຫຍັງໃນການເປັນເພື່ອນຕໍ່ກັນແລະກັນອີກແລ້ວ ໃນລະຫວ່າງການໂຕ້ວາທີທີ່ມີການອອກອາກາດທົ່ວປະເທດເປັນເວລາສອງຊົ່ວໂມງເຄິ່ງ ນັ້ນ ທ່ານ Trump ໄດ້ປະທະຄາລົມກັນຊ້ຳແລ້ວຊ້ຳອີກກັບທ່ານ Cruz ໃນເວລາທີ່ມີການ ຖົກຖຽງກັນຢ່າງຕື່ນເຕັ້ນ ໃນຂະນະທີ່ພວກທ່ານທັງສອງພະຍາຍາມທີ່ຈະດຶງດູດເອົາການ ສະໜັບສະໜຸນຈາກບັນດາຜູ້ມີສິດປ່ອນບັດທີ່ບໍ່ພໍໃຈກັບການຈັດຕັ້ງຂອງພັກຣີພັບບລີກັນ ທ່ານ Cruz ຍັງໄດ້ພົວພັນໃນການຖົກຖຽງຢ່າງຄ່ອງແຄ່ວກັບສະມາຊິກສະພາສູງຈາກລັດ ຟລໍຣິດາທ່ານ Marco Rubio ຊຶ່ງເປັນຊາວອາເມຣິກັນ ເຊື້ອສາຍຄິວບາດ້ວຍກັນ ທີ່ພວມ ທຳການຮຽກຮ້ອງຕໍ່ພາກສ່ວນໃຫຍ່ຂອງພັກແລະກຳລັງມີຄະແນນສຽງເປັນທີສາມໃນການ ຢັ່ງຫາງສຽງເທື່ອຫລ້າສຸດ ສ່ວນຜູ້ສະໝັກຄົນອື່ນໆ ອີກສີ່ຄົນ ຢູ່ເທິງເວທີນັ້ນ ກໍມີ ຜູ້ປົກຄອງລັດນິວເຈີຊີ ທ່ານ Chris Christie ຜູ້ປົກຄອງລັດໂອຮາຍໂອ ທ່ານ John Karsich ທ່ານໝໍຜ່າຕັດເສັ້ນປະສາດ ທີ່ອອກບຳນານແລ້ວ ທ່ານ Ben Carson ແລະ ອະດີດຜູ້ປົກຄອງ ລັດຟລໍຣິດາ ທ່ານ Jeb Bush ຊຶ່ງພວມດີ້ນຮົນເພື່ອຮຽກຮ້ອງເອົາສຽງສະໜັບສະໜຸນຂອງຜູ້ມີສິດປ່ອນບັດນັ້ນ ທ່ານ Ford O’Connell ນັກຍຸດທະສາດ ຂອງພັກຣີພັບບລີກັນ ແລະອະດີດທີ່ປຶກສາໃນ ການໂຄສະນາຫາສຽງເລືອກຕັ້ງ ເປັນປະທານາທິບໍດີ ຂອງ ສະມາຊິກສະພາສູງ John McCain ໃນປີ 2008 ກ່າວວ່າ ມີຜູ້ຊະນະ 3 ຄົນໃນການໂຕ້ວາທີເທື່ອນີ້ ຄືທ່ານ Rubio ທ່ານ Trump ແລະທ່ານ Cruz